User:Lokottar/chick.css

भोपाल। राजधानी के भोपाल हाट में आम महोत्सव के दौरान फलों के राजा आम को उस समय बेइज्जत होना पड़ा जब लोग खाने के लिए उसके साथ छीना झपटी करने लगे। इस दौरान उद्यानिकी वालों की मौज हो गई। आयोजन उन्हीं का था, लिहाजा सबने आमों की खूब छिना-झपटी की। उत्पादक पूरे समय आमों को बचाने में लगे रहे। आम महोत्सव अव्यवस्थाओं की भेंट चढ़ गया। न आम उत्पादकों को कोई रिसीव करने आया, न उनके आम सलामत बचे। सुबह दूर-दूर से आम लेकर जब उत्पादक भोपाल हाट पहुंचे तो कोई यह बताने वाला नहीं था कि किसको किस स्टाल में आम जमाना है। साढ़े आठ बजे के बाद कर्मचारी आना शुरु हुए और इसी के साथ आमों की झपटा-झपटी भी। नाश्ते की तो किसी ने पूछी नहीं, आम टटोलने में सभी लग गए। वाह, कितना गूदेदार है- कहकर बेशर्मी से आम चूसे जाने लगे। कुछ कर्मचारी तो जेबों और झोलों में आम भरकर ले जाने से भी नहीं चूक रहे थे। एक उत्पादक ने बताया कि वहैं मध्यप्रदेश का नक्शा आम के पापड़ के रूप में बनाकर लाया था, जरा देर के लिए क्या गया, ‘नक्शे’ का आधा हिस्सा गायब! कुछ देर बाद तो ‘नक्शा’ ही गायब हो गया। एक अन्य उत्पादक ने बताया कि जब उसने उद्यानिकी कर्मचारियों से कहा कि आम मत ले जाओ, चख लो, तो खीसें निपोरते कहने लगा- कार्यक्रम हमारा है। हम कुछ भी कर सकते हैं। उत्पादक यह सोचकर आए थे कि सुबह बुलाया है, नाश्ता मिलेगा, लेकिन नाश्ता नहीं, भोजन आया, वह भी दोपहर डेढ़ बजे। खाना तो उद्यानिकी वाले भी घर से खाकर नहीं आए थे। भूख से निपटने के लिए हाट दफ्तर के बगल में मौजूद एक कमरे में बड़ी टेबल लगाकर आम की विभिन्न किस्में परोस रखी थीं। कहने को यह इंतजाम अतिथियों के लिए था लेकिन पूरे विभाग ने सुबह से शाम तक जमकर पार्टी उड़ाई।